पहचानें आपके लिए कौन सा कलर है सही, गलती करने पर डैमेज हो सकते हैं बाल
घर पर हेयर कलर करते समय किन बातों का ध्यान रखना चाहिए, इसके बारे में बता रही हैं ब्यूटी एक्सपर्ट शहनाज हुसैन।
हेयर कलर का ट्रेंड अब काफी पॉपुलर हो गया है। लोग अपनी पसंद और जरूरत के अनुसार पर्मानेंट, सेमी पर्मानेंट, टेम्परेरी हेयर कलर कराते हैं। सैलून में जाने का समय न होने के कारण अधिकतर लोग घर पर ही हेयर कलर करना पसंद करते हैं। घर पर हेयर कलर करते समय किन बातों का ध्यान रखना चाहिए, इसके बारे में बता रही हैं ब्यूटी एक्सपर्ट शहनाज हुसैन।
बालों को कलर करने से पहले यह जानना जरूरी है कि हेयर कलर के कौन से तरीके उपलब्ध हैं और ये बालों को किस तरह प्रभावित करते हैं।
हेयर कलर से होता है बालों को नुकसान 
रेगुलर और पर्मानेंट हेयर कलर बालों की संरचना को बदलकर अपना असर दिखाते हैं। बालों को रेगुलर कलर करने से न सिर्फ क्यूटिकल्स को नुकसान होता है, बल्कि बाल टूटने और झड़ने लगते हैं, साथ ही बाल डल और डैमेज भी हो जाते हैं। बालों को कलर करने के सेमी-परमानेंट तरीके, जैसे बालों को धोना और क्रीम लगाना 4 से 6 शैंपू तक चलते हैं। ये पर्मानेंट कलर जितना नुकसान नहीं पहुंचाते।
अमोनिया फ्री कलर चुनें 
आपको ऐसा रंग चुनना होगा जिसमें अमोनिया न हो। यदि आप किसी खास फंक्शन के लिए कलर करना चाहती हैं तो मार्केट में हर्बल हेयर मस्कारा जैसे टेम्परेरी कलर भी उपलब्ध हैं। इनका प्रभाव अगले शैम्पू तक रहता है। आमतौर पर तीन शेड्स- ब्राउनिश ब्लैक, ब्राउन और बरगंडी ज्यादा पसंद किए जाते हैं।
आप कैसा कलर चाहते हैं 
बालों को कलर करने से पहले यह सोच लें कि आप किस तरह का हेयर कलर करना चाहते हैं पर्मानेंट, सेमी पर्मानेंट, टेम्परेरी हेयर कलर। इसके बाद कलर का शेड चुनें। यदि आपके बाल ब्राउन हैं तो आप ब्राउन, डार्क ब्राउन या ब्लैक कलर चुन सकती हैं। यदि आपने पहले डार्क शेड लगाया है और फिर आप लाइट शेड चुनते हैं, तो आपको पहले बालों को ब्लीच करना होगा, फिर उन्हें हल्के रंग में रंगना होगा।
स्किन टोन के अनुसार चुनें हेयर कलर 
बालों को कलर करने से पहले अपने स्किन टोन का ध्यान रखें। ऐसा हेयर चुनें जो आपके स्किन टोन से मैच करे। इंडियन स्किन टोन के लिए ब्राउन जैसे नेचुरल कलर बेहतर होते हैं। आमतौर पर इंडियन स्किन टोन पर लाइट ब्राउन कलर सूट नहीं करता। इसे तब ही ट्राई करें जब आपका स्किन टोन फेयर हो और आप इस शेड को अच्छी तरह कैरी कर पाएं।
घर पर हेयर कलर करने के रूल्स 
घर पर हेयर कलर कर रहे हैं तो पैकेट में दिए निर्देशों को ध्यान से पढ़ें और उनका पालन करें।
आंखों को हेयर कलर से बचाएं और बच्चों की पहुंच से दूर रखें।
कलर करने से पहले और बाद में बालों को कंडीशन करें।
एक ही समय पर बालों को कलर और स्ट्रेट करने या पर्म करने से बचें। दो ट्रीटमेंट के बीच लगभग 6 हफ्ते का गैप होना चाहिए।
कलर करने के बाद बालों को स्कार्फ या दुपट्टे से धूप से बचाएं, क्योंकि धूप के संपर्क में आने से हेयर कलर को नुकसान हो सकता है।
घर पर कलर करते समय हेयर कलरिंग किट लें। इसमें आपकी जरूरत की चीजें होंगी, जैसे दस्ताने और कलर डेवलपर।
कलर करते समय बाल साफ और सूखे होने चाहिए, गीले और गंदे बालों में कलर न लगाएं।
पैकेट में दिए गए निर्देशों के अनुसार रंग और डेवलपर को मिलाएं।
बालों को क्लिप की मदद से सेक्शन में बांट लें।
दस्ताने पहनें और जड़ों से सिरे तक समान रूप से बालों में कलर लगाएं। कलर पूरे सिर पर एक समान होना चाहिए।
कलर स्किन पर न लगे इस बात का ध्यान रखें। इसके लिए आप हेयरलाइन या चेहरे के किनारों पर क्रीम या पेट्रोलियम जेली लगा सकते हैं।
कलर सेट हो जाने के बाद बालों को गुनगुने पानी से तब तक धोएं, जब तक कि बालों से बहता पानी साफ न हो जाए। फिर बालों को कंडीशन करें।
आपकी हेयर कलर किट में कंडीशनर हो सकता है। ये कलर करने के बाद बालों को सुरक्षित रखता है।
कलर किए हुए बालों को धोने के लिए लाइट हर्बल शैम्पू का प्रयोग करें और नियमित रूप से कंडीशन करें।
कलर्ड बालों को स्टाइल करने के लिए बहुत ज्यादा हीट एप्लिकेशन का उपयोग करने से बचें।
कलर किए हुए बालों की देखभाल ऐसे करें 
बालों को पोषण देने के लिए हॉट ऑयल थेरेपी लें। इसके लिए हल्के हाथों से बालों और स्कैल्प पर गर्म नारियल का तेल लगाएं। तेल लगाने के बाद गर्म पानी में तौलिया डुबोएं, पानी निचोड़ें और सिर पर गर्म तौलिया लपेटें। इसे 5 मिनट तक रखें। यह प्रक्रिया 3-4 बार दोहराएं। इससे बालों और स्कैल्प में तेल अच्छी तरह पहुंच जाता है, बालों को पोषण मिलता है और उनकी चमक बढ़ती है।
डीप कंडीशनिंग ट्रीटमेंट के लिए एक अंडा, दो बड़े चम्मच अरंडी का तेल, एक नींबू का रस और एक चम्मच ग्लिसरीन को अच्छी तरह मिलाएं। इसे स्कैल्प और बालों में लगाकर कर अच्छे से मसाज करें। आधे घंटे बाद बालों को धो लें। हफ्ते में एक बार यह डीप कंडीशनिंग ट्रीटमेंट लेने से कलर किए हुए बालों की चमक बनी रहती है और बाल स्ट्रांग बनते हैं।
एक अंडा, एक चम्मच शहद और 2 चम्मच नारियल, जैतून या तिल के तेल को एक साथ अच्छी तरह मिलाएं। इस पैक को स्कैल्प और बालों पर अच्छी तरह मसाज करते हुए लगाएं। आधे घंटे के लिए छोड़ दें, फिर बाल धो लें।
घर पर बालों को कलर करना आसान लग सकता है, लेकिन सही सावधानियां न बरतने पर बालों को नुकसान भी हो सकता है, इसलिए घर पर हेयर कलर करते समय निर्देशों का सावधानीपूर्वक पालन करें। साथ ही कलर करने के बाद बालों की खास देखभाल करें, ताकि बाल डल और डैमेज न हो जाएं।